Irena Medňanská

Prof.  Mgr. art. Irena Medňanská PhD. (* 28. júl 1950, Považská Bystrica – † 31. december 2020 Prešov) bola slovenská muzikologička a vysokoškolská pedagogička. „Jej vedecko-výskumná a publikačná činnosť sa orientovala na hudobnú pedagogiku, komparatívnu hudobnú pedagogiku, hudobnú estetiku a hudobnú sociológiu“. Pracovala na všetkých úrovniach umeleckého školstva, od základnej umeleckej školy, cez konzervatórium po učiteľské fakulty a katedry hudby.

 Životopis 
V roku 1971 absolvovala Konzervatórium v Žiline v odbore hra na akordeóne kde pracovala do roku 1973. Na Vysokej hudobnej škole Franza Liszta Weimar študovala v rokoch 1973 až 1977. V roku 1980 sa stala odbornou asistentkou na Katedre hudobnej výchovy Pedagogickej fakulty Univerzity Konštantína Filozofa v Nitre, o rok neskôr začala svoje pôsobenie na Pedagogickej fakulte Univerzity Pavla Jozefa Šafárika v Prešove. Doktorandské štúdium v odbore Teória a dejiny hudby študovala v rokoch 1987 až 1992 na Univerzite Martina Luthera v Halle/Salle.

V rokoch 1988 až 1991 bola riaditeľkou Štátnej filharmónie Košice. V rokoch 1991 až 1997 bola znovu odbornou asistentkou na Katedre hudobnej výchovy Pedagogickej fakulty UPJŠ v Prešove (v období 19941997 katedru viedla) a následne od roku 2000 na Katedre hudobnej výchovy Fakulte humanitných a prírodných vied Prešovskej univerzity, tá sa neskôr stala Katedra hudby Inštitútu hudobnej a výtvarnej výchovy Filozofickej fakulty Prešovskej univerzity. Od roku 2000 do roku 2011 tiež pracovala v kontinuálnom vzdelávaní učeteľov hudobnej výchovy. Do roku 2016 viedla Inštitút hudobnej a výtvarnej výchovy PU.

Habilitovala sa v roku 2004 na Hudobno-tanečnej fakulte Vysokej školy múzických umení a v roku 2011 bola menovaná za profesorku, inaugurovaná bola na Univerzite v Ostrave v odbore Hudobná teória a pedagogika. Na Prešovskej univerzite bola garantkou odboru hudobné umenie a hudobná výchova. Bola členkou Medzinárodnej spoločnosti pre integratívnu hudobnú pedagogiku, výboru Európskej asociácie pre školskú hudobnú výchovu (EAS). Bola členkou Arbeitsgemeinschaft Musikpädagogik der südlichen Länder Europa, táto asociácia dopomohla k vzniku EAS.

Jej manželom bol Karol Medňanský, muzikológ, hudobný historik a hudobník. Spoločne boli považovaní za hudobnú dušu Prešovskej univerzity. Zomrela v Prešove.

 Dielo 
Medzi jej najvýznamnejšie práce patria monografie Kinderchormusik aus dem Schaffen slowakischer Komponistennach 1945 (1993) a  Systematika hudobnej pedagogiky (2010). Spolu so Silviou Fecskovou napísala knihu o skladateľovi, pedagógovi, hudobníkovi a organizátorovi hudobného života Jozefovi Grešákovi.

 Ocenenie 
 čestná medaila Ministerstva zahraničných vecí Českej republiky „za rozvoj spolupráce medzi vysokými školami v projekte “Most k spolupráci” (2000)“

 Referencie 

 Externé odkazy 
 Irena Medňanská na webe Hudobného centra
 Zoznam diel Ireny Medňanskej v súbornom katalógu Slovenskej národnej knižnice

Kategória:Osobnosti z Považskej Bystrice
Kategória:Slovenskí hudobní pedagógovia
Kategória:Slovenskí stredoškolskí pedagógovia
Kategória:Slovenskí univerzitní profesori
Kategória:Absolventi konzervatórií na Slovensku
Kategória:Absolventi Vysokej hudobnej školy Franza Liszta Weimar
Kategória:Absolventi Univerzity Martina Luthera
Kategória:Vyučujúci na Pedagogickej fakulte Univerzity Konštantína Filozofa v Nitre
Kategória:Vyučujúci na Pedagogickej fakulte Prešovskej univerzity v Prešove
Kategória:Vyučujúci na Fakulte humanitných a prírodných vied Prešovskej univerzity v Prešove